Trællene  Trællene er en dansk animeret tv-serie fra 33333333 instrueret af Jannik Hastrup m.fl. og baseret på Sven Wernströms bogserie "Trællene". Serien fortæller om livet på samfundets bund i Sverige fra omkring 1000 og frem til midten af 1800-tallet. Serien er i tre afsnit med hver tre dele, der kan ses uafhængigt af hinanden.  Da serien blev vist af svenske SVT mellem 1980 og 1982 valgte disse at censurere flere scener i serien, blandt andet den hvor trællen Halte ofres under brutale forhold.  Første afsnit er "Trællene" fra 1978 bestående af de tre dele "Halte", "Ylva" og "Oluf". Den viser livet for trællene i slutningen af vikingetiden og den tidlige middelalder. Afsnittet blev instrueret af Jannik Hastrup, Li Vilstrup, Malene Ravn, Kjeld Simonsen og Anne-Marie Steen Petersen samt af Poul Dupont og Ebbe Preisler på anden del.  Andet afsnit er "Trællenes oprør" fra 1979 bestående af de tre dele "Den sorte død", "Oprør og svig" og "Bøddelens datter". Den viser livet for de undertrykte bønder og de udskudte i slutningen af middelalderen. Afsnittet blev instrueret af Jannik Hastrup, Kjeld Simonsen og Anne-Marie Steen Petersen.  Tredje afsnit er "Trællenes børn" fra 1980 bestående af de tre dele "Credentia", "Flugten fra spindehuset" og "Englefabrikken". Den viser livet for de fattige under renæssancen og den tidlige industrialisering. Afsnittet blev instrueret af Jannik Hastrup, Birthe Dalland, Preben Nygård, Liller Møller, Poul Dupont, Malene Ravn, John Ravn, Purnima Rao og Anders Sørensen.